Document ID: 32000R2287

Komisijas Regula (EK) Nr. 2287/2000
(2000. gada 13. oktobris),
ar ko groza Regulu (EEK) Nr. 3846/87, ar kuru izveido lauksaimniecības produktu nomenklatūru eksporta kompensācijām, un Regulu (EK) Nr. 174/1999, ar ko nosaka īpašus sīki izstrādātus noteikumus Padomes Regulas (EEK) Nr. 804/68 piemērošanai attiecībā uz piena un piena produktu eksporta licencēm un eksporta kompensācijām
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgu kopējo organizāciju [1], kurā jaunākie grozījumi izdarīti ar Regulu (EK) Nr. 1670/2000 [2], un jo īpaši tās 31. panta 14. punktu,
tā kā:
(1) Ar Komisijas Regulu (EEK) Nr. 3846/87 [3], kurā jaunākie grozījumi izdarīti ar Regulu (EK) Nr. 1000/2000 [4], izveidota lauksaimniecības produktu nomenklatūra eksporta kompensācijām, ņemot par pamatu Kombinēto nomenklatūru.
(2) Pašlaik kompensāciju nomenklatūrā ir norādīts tikai minimālais tauku saturs. Ņemot vērā to, ka Pārtikas kodeksa komisija 1999. gada 28. jūnija līdz 3. jūlija sanāksmē dažiem piena produktiem apstiprinājusi minimālo piena proteīnu saturu, kas tiks vispārēji atzīts un piemērots starptautiskā tirdzniecībā, būtu jāgroza nomenklatūra, tajā norādot tādu pašu minimālo proteīnu saturu un maksimālo ūdens saturu attiecīgajiem produktiem.
(3) Vienkāršības labad būtu jāsvītro kodi, kas attiecas uz produktiem, par kuriem vairs nepienākas kompensācija vai attiecībā uz kuriem kopš 1995. gada jūlija nav saņemti licences pieprasījumi; turklāt būtu jāatceļ kompensācija, ko piešķir par sauso vājpienu, kurš pievienots dažiem kombinētās lopbarības veidiem, un jāsvītro attiecīgie kodi, jo par šiem produktiem var saņemt atbalstu, ja tiem pievienots sausais vājpiens.
(4) II pielikumā Komisijas Regulai (EK) Nr. 174/1999 [5], kurā jaunākie grozījumi izdarīti ar Regulu (EK) Nr. 1961/2000 [6], ir norādītas produktu grupas, attiecībā uz kurām noteiktos apstākļos kompensāciju piešķir par produktu, kas atšķiras no tā, par kuru iepriekš noteikta kompensācija; minētais pielikums būtu jāpielāgo ierosinātajiem grozījumiem.
(5) Šajā regulā paredzētie pasākumi saskan ar Piena un piena produktu vadības komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 3846/87 I pielikuma 9. sektoru groza šādi:
1. Informāciju saistībā ar KN kodiem 0401 līdz 0405 aizstāj ar šīs regulas I pielikumā ietverto informāciju.
2. Svītro informāciju saistībā ar KN kodu 2309.
3. Ar šādu tekstu aizstāj 8. zemsvītras piezīmi:
"(8) Kompensāciju nesaņem, ja produktos ar šo kodu piena proteīnu saturs (slāpekļa saturs x 6,38) piena beztauku sausnā nesasniedz 34 %. Kompensāciju nesaņem, ja produktos ar šo kodu ūdens saturs pārsniedz 5 % no produkta svara."
4. Svītro 2. un 9. zemsvītras piezīmi.
2. pants
Regulas (EK) Nr. 174/1999 II pielikumu aizstāj ar šīs regulas II pielikumu.
3. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 13. oktobrī

Labels: 3
17
6